**Bűnmegelőzési hírlevél**

**Csalás**

**válogatás az elmúlt hét eseményeiből**

**Csalás online**

Sz.Gné feljelentést tett az Egri Rendőrkapitányságon ismeretlen tettes ellen, aki 2021. május 31-én a mobil telefonján felhívta, és azt állította, hogy a bankból telefonál. A bank alkalmazottjának kiadva magát arról tájékoztatta, hogy éppen akkor próbálnak meg vásárolni a sértett kártyájával. Amennyiben nem engedélyezi a tranzakciót, a letiltás érdekében le kell töltenie egy applikációt a telefonjára. Sajnos megtette, ezt követően 1000 eurót vásároltak le a sértett bankszámlájáról.

Az e-mailen, SMS-en és telefonon keresztüli csalások nagyon gyakori visszaélési formákká váltak. Ezek célja, hogy az elkövetők a pénzintézetre, bankra hivatkozva csalják ki a számla vagy bankkártya birtokos személyes adatait, internetbanki belépéshez szükséges azonosítót, biztonsági kódot, jelszót vagy bankkártya adatokat. Gyakori az is, hogy valamilyen alkalmazás telepítésére igyekeznek rávenni a kiszemelt áldozatot, ami egy adatlopó képességekkel felruházott vírus, aminek a telepítése után az áldozat minden adatához hozzáférnek.

**Ha ilyen hívást, smst vagy e-mailt kap, ellenőrizze vissza, azonnal jelezze azt a bankja telefonszámán, vagy személyesen a bankfiókban, szükség esetén intézkedjen a bankkártyája, hitelkártyája, internetes vásárlások tranzakciójának letiltására!**

**Internetes vásárlás**

Cs.L. 2021. május 31-én feljelentést tett ismeretlen tettes ellen, aki egy internetes vásárlása során a bankkártyájáról 201.112.- Ft-ot tulajdonított el.

**Javasoljuk,** hogy az **internetes vásárlásokhoz** **használjanak virtuális bankkártyát,** vagy bankszámlát**,** amelyen **csak annyi pénz legyen, amelyet éppen az aktuális vásárláshoz,** egyéb üzletkötéshez, szállásfoglaláshoz stb. **használnak fel és el is utalnak. Igy, ha adathalászok megszerezték is az adatait valamilyen módon (**akár Öntől csalták ki, akár internetes tranzakció közben lopták el) **nincs mit levenni arról a számláról, amin nincs semmi!**

V.S. 2021. május 18-án rendelt meg egy alkatrészt a balne.hu oldalról, és elutalta az alkatrész árát, 58.403.- Ft-ot, a megrendelt termék azonban nem érkezett meg. A balne.hu oldalról többen is vásároltak – és tettek feljelentést -, V.G. játékot 20.093.- Ft értékben, Sz.J. fagyasztóládát 43.971.-Ft értékben, a termék azonban egyikőjükhöz sem érkezett meg, és az oldal azóta nem elérhető.

**Webshop esetében nézze meg, ki üzemelteti az oldalt**. Ez lehet cég vagy magánszemély (egyéni vállalkozó), az oldalon fel kell tüntetni a címet, az adószámot és cégjegyzékszámot, illetve a csomagküldésre jogosító nyilvántartási számot.

Az online vásárlás további kockázata, hogy megkapja-e a pénzéért a kiválasztott árut, illetve azt kapja-e, és olyan minőségben, amilyenben kiválasztotta. A webshopokon és az aukciós portálokon keresztül történő vásárlásoknál többnyire van **lehetőség** arra, hogy **a terméket személyesen vegye át, a helyszínen fizetve**. Ez a **legbiztonságosabb forma**, hiszen a fizetés előtt láthatja az árut és ha az nem felel meg az elképzeléseinek, el is állhat a vásárlástól.

Ha **nincs**  **lehetőség személyes átvételre**, **javasoljuk**, hogy **a megrendelés előtt mindig tájékozódjon a jótállás feltételeiről, szállítási költségekről és a szállítás idejéről!**

**Az áru kifizetése** többféleképpen történhet. Az egyik az utánvétellel történő fizetés, ilyenkor a postásnak vagy a futárnak kell fizetni. **Mindig ellenőrizze, hogy a csomag bontatlan és nem sérült-e. Ha felbontották vagy sérült, akkor ne vegye át, hanem küldje vissza a feladónak. Ha van lehetősége nyissa ki és ellenőrizze, tényleg a megrendelt áru van-e benne.**

Sokszor nincs lehetőség utánvételre, az áruért előre kell fizetni. Ez történhet átutalással, ebben az esetben kapnia kell egy előleg számlát, amin szerepel a számlaszám és az átutalandó összeg.

Az átutalás mellett sok esetben lehet fizetni bankkártyával az interneten keresztül. A **bankkártyás fizetésnél** meg kell adni **a kártya adatait**. Az adatok megszerzése és a visszaélések megelőzése érdekében **csak a bank által működtetett, biztonságos oldalon adja meg** ezeket az adatokat! **Az oldalon ellenőrizze, rendelkezik-e tanúsítvánnyal!** Ennek megléte garantálja, hogy az oldal tényleg az, aminek mutatja magát. Fontos, hogy a kapcsolat legyen titkosított, hogy az így elküldött adatokat ne lehessen visszafejteni.

**Javasoljuk:**

**Ha lehet, válassza a személyes átvételi módot!**

**Ellenőrizze az eladót (visszajelzések, közzétett adatok alapján)!**

**Bankkártya adatait csak a bank online fizetésre létrehozott oldalán adja meg (e-mailben soha)!**

**Ellenőrizze, hogy a fizetésre használt oldal rendelkezik-e tanúsítvánnyal!**

P.Gy. feljelentést tett ismeretlen tettes ellen, akitől internetes hirdetés alapján 160.000.- Ft értékben vásárolt tűzifát. A pénzt előre átutalta a hirdető részére, a tűzifa azonban nem került kiszállításra és a hirdető is elérhetetlen.

**Javasoljuk:**

**Lehetőség szerint teremtse meg a lehetőségét a megvásárolni kívánt dolog személyes szemrevételezésének, ellenőrzésének, és az áru vételárát csak az áru átvételekor adja át, vagy utalja el!**

**Lehetőség szerint teremtse meg a szolgáltatást nyújtóval a személyes kapcsolatfelvételt, ellenőrzést!**

**Szolgáltatásért (különböző munkák elvégzéséért) ne fizessenek előre!**

**Heves Megyei Rendőr-főkapitányság**

**Bűnmegelőzési Alosztály**

🕿:**112**

**forrás: www.police.hu**